b'\n_START_ARTICLE_\nDolaucothi gullgruve\n_START_PARAGRAPH_\nDolaucothi gullgruve, ogs\xc3\xa5 kjent som Ogofau gullgruve, var en romersk gullgruve n\xc3\xa6r Pumsaint i Carmarthenshire, Wales. Den ligger i dalen elven Cothi renner gjennom. Den er den eneste gullgruve i Wales utenom gullbeltet i Dolgellau, og er registrert som et fornminne._NEWLINE_Arkeologiske unders\xc3\xb8kelser ha vist at gruvedriften startet i bronsealderen. Den var da betraktelig grunnere enn den romerske gruven. Romerne kom omkring 75, og drev gruven som et offentlig foretak frem til 140. De brukte antagelig slaver fra omr\xc3\xa5det som arbeidere. Det ble ogs\xc3\xa5 reist et fort like ved for \xc3\xa5 beskytte gruven._NEWLINE_Det finnes ikke spor av at man har sl\xc3\xa5tt mynt i omr\xc3\xa5det, s\xc3\xa5 gullet m\xc3\xa5 ha blitt fraktet til andre steder. Det ser ut til at noe av det har blitt sendt helt til Roma, hvor man har brukt det til \xc3\xa5 sl\xc3\xa5 mynt._NEWLINE_Etter \xc3\xa5r 140 ser det ut til at gruven ble tatt over av privatpersoner. Driften fortsatte frem til slutten av det 4. \xc3\xa5rhundre, kort tid f\xc3\xb8r slutten p\xc3\xa5 det romerske styret i Britannia. Den var deretter stengt helt frem til det 19. \xc3\xa5rhundre, da det ble fors\xc3\xb8kt \xc3\xa5 drive den igjen. I 1930-\xc3\xa5rene hadde sjakten n\xc3\xa5dd en dybde p\xc3\xa5 131 meter, men p\xc3\xa5 grunn av problemer med sikkerheten p\xc3\xa5 grunn av oversv\xc3\xb8mmelser og d\xc3\xa5rlig vedlikehold ble den nedlagt i 1938._NEWLINE_Gruven eies n\xc3\xa5 av National Trust, som arrangerer guidede turer til b\xc3\xa5de gruven og romerske funn i n\xc3\xa6rheten.'